ଜଗତସିଂହପୁର, ଫେବ୍ରୁଆରୀ ୧୭(ଲୋକାଲ ୱାୟାର): ଭେଣ୍ଡିଂ ଜୋନ ନିର୍ମିତ ହୋଇଥିଲେ ମଧ୍ୟ ବଣ୍ଟନ ହୋଇନଥିବାରୁ ଜଗତସିଂହପୁର ସହର ଟ୍ରାଫିକ ସମସ୍ୟାରୁ ମୁକୁଳି ପାରୁନାହିଁ ।
ସହରକୁ ଟ୍ରାଫିକ ଜାମ ମୁକ୍ତ କରିବାକୁ ମ୍ୟୁନିସିପାଲିଟି ଓ ଜିଲ୍ଲା ପ୍ରଶାସନ ପକ୍ଷରୁ ୨୦୧୮ରେ ବ୍ୟାପକ ଉଚ୍ଛେଦ ଆରମ୍ଭ ହୋଇଥିଲା ।
ଏହାକୁ ନେଇ ପ୍ରଶାସନ ଓ ବ୍ୟବସାୟୀ ମୁହାଁମୁହିଁ ହୋଇଥିଲେ । ଥଇଥାନ ବ୍ୟବସ୍ଥା ନକରି ହୋଇଥିବା ଉଚ୍ଛେଦ ଅଭିଯାନ ସୁପ୍ରିମକୋର୍ଟଙ୍କ ନିର୍ଦେଶର ଉଲ୍ଲଂଘନ ଥିଲା ।
ଏହି ଅଭିଯାନରେ ପ୍ରାୟ ୧୭୩ ବ୍ୟବସାୟୀ ଉଚ୍ଛେଦ ହୋଇଥିଲେ । ସେମାନଙ୍କ ଥଇଥାନ ପାଇଁ ଜଗତସିଂହପୁର ମ୍ୟୁନିସିପାଲିଟି ପକ୍ଷରୁ ଉନ୍ନତି ଯୋଜନାରେ ୨୦ ଲକ୍ଷ ଟଙ୍କା ବ୍ୟୟରେ ୨୪ଟି ଦୋକାନ ଘର ନିର୍ମାଣ ହୋଇଥିଲା ।
ଥଇଥାନ ପାଇଁ ୧୭୩ ବ୍ୟବସାୟୀ ଚିହ୍ନଟ ହୋଇଥିବା ବେଳେ ପ୍ରଥମ ପର୍ଯ୍ୟାୟରେ ମାତ୍ର ୨୪ ବ୍ୟବସାୟୀଙ୍କୁ ଥଇଥାନ କରିବାକୁ ନିଷ୍ପତି ନିଆଯାଇଛି ।
ସେପଟେ ଥଇଥାନ ହୋଇନଥିବା ବ୍ୟବସାୟୀମାନେ ନିଜ ପରିବାର ପ୍ରତିପୋଷଣ ପାଇଁ ପୁଣି ରାସ୍ତା କଡରେ ଦୋକାନ ଖୋଲିଥିବାରୁ ଟ୍ରାଫିକ ସମସ୍ୟା ଗୁରୁତର ହେବାରେ ଲାଗିଛି ।
ପ୍ରଥମ ପର୍ଯ୍ୟାୟରେ ୨୪ ବ୍ୟବସାୟୀଙ୍କୁ ଭେଣ୍ଡିଂ ଜୋନ ପ୍ରଦାନ କରାଯିବ । ଦିନେ ଦୁଇଦିନ ମଧ୍ୟରେ ଲଟେରି ହେବ ବୋଲି ଜଗତସିଂହପୁର ମ୍ୟୁନିସିପାଲଟିର ନିର୍ବାହୀ ଅଧିକାରୀ ବିମଳ କୁମାର ଲେଙ୍କା କହିଛନ୍ତି ।
